钦定古今图书集成/明伦汇编/官常典/第294卷 > 宗贤
## 钦定古今图书集成/明伦汇编/官常典/第294卷 > 宗贤

按《金史》本传：“宗贤本名赛里，习不失之孙也。从都统
杲取中原，袭辽帝于鸳鸯泺。宗翰使挞懒袭耶律马
哥，都统使蒲家奴及赛里等以兵助之。蒲家奴使赛
里斜野裴蒲胡、挞达鲁古厮列，耶律吴十等，各率兵
分行招谕，获辽留守迪越家人辎重，并降群牧官木
卢瓦得马甚多，使逐水草牧之。赛里等趋业迭，遂以”
偏师深入，敌邀击之，撒合战没。蒲家奴至旺国崖西，
赛里兵会之，累官至左副点检。天眷二年，方捕宗隽，
赛里坐会饮其家，夺官爵。未几，复官。皇统四年，授世
袭谋克，转都点检，封豳国公。拜平章政事，进拜右丞
相，兼中书令，进拜太保、左丞相，监修国史。罢为左副
元帅。无何，复为太保、左丞相，左副元帅如故。进太师，
领三省事，兼都元帅，监修国史。出为南京留守，领行
台尚书省事，复为左副元帅，兼西京留守，再为太保，
领三省事，复为左丞相，兼都元帅。赛里自护卫未十
年，位兼将相，常感激思自效以报朝廷。虽于悼后为
母党，后专政，大臣或因之以取进用，赛里未尝附之。
皇太子济安薨，魏王道济死，熙宗未有嗣子，赛里劝
熙宗选后宫以广继嗣，不少顾忌于后，后以此怨之。
与海陵同在相位，未尝少肯假借。海陵虽尊而心惮
赛里，外以属尊，加礼敬，而内常忌之。海陵知悼后怨
赛里，因与后共力排出之，赛里亦不以是少变。胙王
常胜死，熙宗纳其妻宫中，顷之，杀悼后及妃数人，将
常胜妻为后，未果也。及海陵弑熙宗，诡以熙宗将议
立后，召诸王大臣。赛里闻召，以为信然，将入宫，谓人
曰：“上必欲立常胜妻为后，我当力争之。”及被执，犹以
为熙宗将立常胜妻而先杀之也，曰：“谁能为我言者？
我死固不足惜，独念主上左右无助尔。”遂遇害。